CELEX: 62020TN0606
Language: mt
Date: 2020-09-30 00:00:00
Title: Kawża T-606/20: Rikors ippreżentat fit-30 ta’ Settembru 2020 – Austrian Power Grid et vs ACER

30.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 414/41
            
         
      Rikors ippreżentat fit-30 ta’ Settembru 2020 – Austrian Power Grid et vs ACER
      (Kawża T-606/20)
      (2020/C 414/63)
      Lingwa tal-kawża: l-Ingliż
      
         Partijiet
      
      
         Rikorrenti: Austrian Power Grid AG (Vjenna, l-Awstrija) u seba’ rikorrenti oħra (rappreżentanti: M. Levitt, avukat, B. Byrne u D. Jubrail, Solicitors)
      
         Konvenuta: L-Aġenzija tal-Unjoni Ewropea għall-Kooperazzjoni tar-Regolaturi tal-Enerġija (ACER)
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni kkontestata inkwantu din taffettwa lir-rikorrenti;
               
            
                  —
               
               
                  tannulla l-Artikolu 1 tad-Deċiżjoni tal-ACER Nru 02/2020 tal-24 ta’ Jannar 2020 u l-Artikoli 3(3), 3(4)(b), 4(6), 6, 11(1)(c) u 12 tal-Qafas ta’ implimentazzjoni għall-pjattaforma Ewropea għall-iskambju ta’ enerġija tal-ibbilanċjar minn riżervi ta’ restawr tal-frekwenza b’attivazzjoni awtomatika;
               
            
                  —
               
               
                  tikkundanna lill-ACER għall-ispejjeż.
               
            
         Motivi u argumenti prinċipali
      
      Permezz ta’ dan ir-rikors, ir-rikorrenti jitolbu l-annullament tad-deċiżjoni tal-Bord tal-Appell tal-ACER tas-16 ta’ Lulju 2020 fil-Każ A-001-2020 (ikkonsolidata) li tiċħad l-appelli mid-Deċiżjoni tal-ACER Nru 02/2020 tal-24 ta’ Jannar 2020 dwar il-Qafas ta’ implimentazzjoni għall-pjattaforma Ewropea għall-iskambju ta’ enerġija tal-ibbilanċjar minn riżervi ta’ restawr tal-frekwenza b’attivazzjoni awtomatika u, jekk ikun il-każ, tad-Deċiżjoni tal-ACER Nru 02/2020 u tal-Anness I ta’ din id-deċiżjoni.
      Insostenn tar-rikors tagħhom, ir-rikorrenti jinvokaw tliet motivi.
      
                  1.
               
               
                  L-ewwel motiv ibbażat fuq il-fatt li d-deċiżjoni kkontestata hija vvizjata bi żball ta’ liġi wara l-konstatazzjoni tal-Bord tal-Appell tal-konvenuta li l-konvenuta kellha l-kompetenza tissuplimenta u temenda d-dispożizzjonijiet ta’ att ta’ implimentazzjoni, ir-Regolament (UE) 2017/2195 (1) billi tieħu deċiżjoni li tbegħdet mill-pożizzjoni miftiehma tal-awtoritajiet regolatorji nazzjonali, bi ksur tal-prinċipju ta’ attribuzzjoni u tar-Regolament ACER.
               
            
                  2.
               
               
                  It-tieni motiv ibbażat fuq il-fatt li d-deċiżjoni kkontestata hija vvizjata bi żball ta’ liġi permezz tan-nuqqas tal-Bord tal-Appell tal-konvenuta li japplika korrettament r-rekwiżiti relatati mad-disinn u mal-funzjonament tal-pjattaforma Ewropea għall-iskambju ta’ enerġija tal-ibbilanċjar minn riżervi ta’ restawr tal-frekwenza b’attivazzjoni awtomatika, billi kkonferma l-emenda tal-ACER fir-rigward tad-dispożizzjonijiet ta’ att ta’ implimentazzjoni, ir-Regolament (UE) 2017/2195.
               
            
                  3.
               
               
                  It-tielet motiv ibbażat fuq il-fatt li d-deċiżjoni kkontestata tikser il-prinċipju ta’ amministrazzjoni tajba, id-drittijiet tad-difiża u l-obbligu ta’ motivazzjoni, u tonqos milli twettaq l-obbligi legali tal-Bord tal-Appell tal-konvenuta bħala bord tal-appell.
               
            
         (1)  Regolament tal-Kummissjoni (UE) 2017/2195 tat-23 ta’ Novembru 2017 li jistabbilixxi linja gwida dwar l-ibbilanċjar tal-elettriku (ĠU 2017, L 312, p. 6).